Likumprojekts

**Grozījumi Civilprocesa likumā**

Izdarīt Civilprocesa likumā (Latvijas Republikas Saeimas un Ministru Kabineta Ziņotājs, 1998, 23. nr.; 2001, 15. nr.; 2002, 24. nr.; 2003, 15. nr.; 2004, 6., 10., 14., 20. nr.; 2005, 7., 14. nr.; 2006, 1., 13., 20., 24. nr.; 2007, 3., 24. nr.; 2008, 13. nr.; 2009, 2., 6., 14. nr.; Latvijas Vēstnesis, 2009, 205. nr.; 2010, 166., 183., 206. nr.; 2011, 16., 95., 132., 148. nr.; 2012, 50., 100., 190., 197. nr.; 2013, 87., 112., 188. nr.; 2014, 2., 41., 63., 108., 194., 228. nr.; 2015, 42., 91., 118., 227., 251. nr.; 2016, 32., 123., 241., 249. nr.) šādus grozījumus:

1. Papildināt 214. pantu ar 7. un 8. punktu šādā redakcijā:

"7) starp pusēm notiek konkurences tiesību pārkāpuma izraisīta strīda izšķiršana, noslēdzot izlīgumu;

8) ja Konkurences padome izskata lietu par konkurences tiesību pārkāpumu, kas saistīta ar prasījumu, kas attiecas uz zaudējumu atlīdzināšanu."

2. Papildināt 216. pantu ar 9. un 10. punktu šādā redakcijā:

"9) šā likuma 214. panta 7. punktā paredzētajā gadījumā – līdz konkurences tiesību pārkāpuma izraisītā strīda izšķiršanai, noslēdzot izlīgumu, bet ne ilgāk kā divus gadus;

10) šā likuma 214. panta 8. punktā paredzētajā gadījumā – līdz konkurences iestāde ir pieņēmusi lēmumu vai citā veidā izbeigusi lietas izpēti."

3. Papildināt likumu ar 30.6 nodaļu šādā redakcijā:

"**30.6 nodaļa**

**Zaudējumu atlīdzināšana par konkurences tiesību pārkāpumiem**

**250.65 pants. Lietu izskatīšanas kārtība**

(1) Zaudējumu atlīdzināšanas lietas par konkurences tiesību pārkāpumiem izskata Rīgas pilsētas Latgales priekšpilsētas tiesa prasības kārtībā pēc vispārējiem noteikumiem, ievērojot šajā nodaļā paredzētos izņēmumus.

(2) Konkurences tiesību pārkāpums šā likuma izpratnē ir Konkurences likuma pārkāpums vai Līguma par Eiropas Savienības darbību 101. vai 102. panta, vai attiecīgās dalībvalsts konkurences tiesību aktu pārkāpums. Dalībvalsts konkurences tiesību akti ir  akti, kuru galvenais mērķis ir tāds pats kā Līguma par Eiropas Savienības darbību 101. un 102. pantam un kurus piemēro vienā un tajā pašā lietā paralēli Eiropas Savienības konkurences tiesību aktiem saskaņā ar Padomes 2002. gada 16. decembra regulas (EK) Nr. 1/2003 par to konkurences noteikumu īstenošanu, kas noteikti Līguma 81. un 82. pantā (Dokuments attiecas uz EEZ), 3. panta 1. punktu, neietverot tiesību aktus, ar ko nosaka kriminālsodus fiziskām personām, izņemot gadījumus, ja šādi kriminālsodi ir līdzekļi, ar kuriem tiek izpildīti konkurences noteikumi, kas attiecas uz tirgus dalībnieku.

**250.66 pants. Pierādījumu izprasīšana zaudējumu atlīdzināšanas lietās par konkurences tiesību pārkāpumiem**

(1)  Pierādījumus zaudējumu atlīdzināšanas lietās par konkurences tiesību pārkāpumiem var izprasīt tiesa pēc lietas dalībnieku motivēta lūguma, kurā precīzi, ciktāl iespējams, pamatojoties uz pieejamajiem faktiem, norādīti izprasāmie pierādījumi. Pierādījumus izprasa, ņemot vērā šādus faktorus:

1) apmēru, kādā prasījums vai atbildētāja iebildumi ir pamatoti ar pieejamajiem faktiem un pierādījumiem, kas attaisno lūgumu izprasīt pierādījumus;

2) pierādījumu izprasīšanas apjomu un izmaksas, īpaši attiecībā uz citām personām;

3) vai pierādījumi, kas tiek izprasīti, ietver ierobežotas pieejamības informāciju, īpaši par citām personām, kas nav lietas dalībnieki, un kārtību, kas paredzēta šādas ierobežotas pieejamības informācijas aizsardzībai.

(2) Tiesa, izvērtējot konkrēto pierādījumu nozīmi lietā, var izprasīt ierobežotas pieejamības informāciju, nodrošinot tās aizsardzību. Tiesa nodrošina, ka personai, no kuras izprasa pierādījumus, ir iespēja tikt uzklausītai.

(3) Lai aizsargātu personas tiesības uz ierobežotas pieejamības informācijas aizsardzību, tiesa papildus citiem šajā likumā paredzētajiem pasākumiem:

1) var atļaut tiesas noteiktam lietas dalībnieka pārstāvim iepazīties ar ierobežotas pieejamības informāciju, ja iepazīšanās ar konkrētu pierādījumu ir nepieciešama pušu līdztiesības nodrošināšanai civilprocesā;

2) var pieprasīt, lai persona, kuras sniegtajai informācijai nepieciešams noteikt ierobežotas pieejamības informācijas statusu, iesniedz tādas informācijas kopsavilkumu, kurai nav jānosaka ierobežotas pieejamības informācijas statuss, vai dokumenta atvasinājumu, kurā ierobežotas pieejamības informācija aizklāta.

(4) Tiesa, izprasot pierādījumus, kas iesniegti konkurences iestādei vai atrodas konkurences iestādes lietas materiālos, papildus izvērtē, vai lūgumā iespējami konkrēti norādīts pierādījums, nevis lūgums vispārīgi formulēts saistībā ar dokumentiem, kuri iesniegti konkurences iestādei, kā arī vai pierādījumu iesniegšana tiesai nelabvēlīgi neietekmēs konkurences tiesību efektīvu piemērošanu.

(5) Tiesa no pusēm vai citām personām neizprasa:

1) iecietības programmas ietvaros sniegtas liecības, kas ietver personas brīvprātīgi sniegtu mutisku vai rakstisku informāciju konkurences iestādei vai minētās informācijas ierakstu, kurā aprakstīta minētās personas rīcībā esošā informācija par karteļa vienošanos un tirgus dalībnieka vai konkrētās personas loma tajā un kura speciāli sagatavota iesniegšanai konkurences iestādē, lai saņemtu atbrīvojumu no naudas soda vai naudas soda samazinājumu saskaņā ar iecietības programmu, neietverot pierādījumus, kas pastāv neatkarīgi no konkurences iestādes veiktās izmeklēšanas, – neraugoties uz to, vai šāda informācija atrodas konkurences iestādes lietas materiālos vai ne;

2) izlīguma iesniegumus administratīvā līguma noslēgšanai, kurā tirgus dalībnieks atzīst vai atsakās apstrīdēt savu dalību konkurences tiesību pārkāpumā un savu atbildību par minēto konkurences tiesību pārkāpumu un kas speciāli sagatavots, lai ļautu konkurences iestādei piemērot vienkāršotu vai paātrinātu pārkāpuma izpētes procedūru.

(6) Pēc prasītāja motivēta lūguma, lai pārliecinātos, ka attiecīgajai konkurences iestādei iesniegtie materiāli atbilst šā panta piektajā daļā noteiktajam, tiesa, ja nepieciešams, izprasa minētos materiālus, ar kuriem var iepazīties tikai tiesa un kas netiek pievienoti civillietai. Lietas materiālos un nolēmumā norāda, ka šie materiāli ir izvērtēti. Tiesa var lūgt attiecīgās konkurences iestādes atzinumu par materiālu satura atbilstību, kā arī uzklausīt materiālu iesniedzēju.

(7) Tiesa šādus pierādījumus izprasa tikai pēc tam, kad konkurences iestāde ir izbeigusi lietas izpēti:

1) informāciju, kuru persona sagatavojusi speciāli konkurences iestādes vajadzībām;

2) informāciju, kuru konkurences iestāde ir sagatavojusi un nosūtījusi pusēm;

3) atsauktus izlīguma iesniegumus.

(8) Tiesa izprasa pierādījumus no konkurences iestādes lietas materiāliem, ja pierādījumus nav iespējams iegūt no lietas dalībniekiem vai citām personām. Šādā gadījumā konkurences iestāde ir tiesīga sniegt atzinumu par izprasīšanas lūguma samērīgumu.

**250.67pants. Pierādījumu pieļaujamība zaudējumu atlīdzināšanas lietās par konkurences tiesību pārkāpumiem**

(1) Nav pieļaujami šā likuma 250.66 panta piektajā daļā minētie pierādījumi, ja persona tos ieguvusi, izmantojot piekļuvi konkurences iestādes lietas materiāliem.

(2) Nav pieļaujami šā likuma 250.66 panta septītajā daļā minētie pierādījumi, ja persona tos ieguvusi, izmantojot piekļuvi konkurences iestādes lietas materiāliem, pirms konkurences iestāde ir pieņēmusi lēmumu vai citā veidā izbeigusi lietas izpēti.

(3) Ziņas, kuras persona ir ieguvusi, izmantojot piekļuvi konkurences iestādes lietas materiāliem, lai īstenotu tiesības uz aizstāvību, kā pierādījumus var izmantot tikai minētā persona vai persona, kura ir šīs personas tiesību un saistību pārņēmēja.

**250.68pants. Pamats atbrīvošanai no pierādīšanas zaudējumu atlīdzināšanas lietās par konkurences tiesību pārkāpumiem**

(1) Konkurences tiesību pārkāpums, kas konstatēts ar Konkurences padomes lēmumu, kas stājies spēkā un kļuvis neapstrīdams un nepārsūdzams, tai skaitā ar likumīgā spēkā stājušos tiesas spriedumu, no jauna nav jāpierāda, izskatot prasību par zaudējumu atlīdzību, kas celta saskaņā ar Līguma par Eiropas Savienības darbību 101. vai 102. pantu vai Konkurences likumu.

(2) Konkurences tiesību pārkāpums, kas konstatēts ar citas dalībvalsts konkurences iestādes lēmumu, kas stājies spēkā un kļuvis neapstrīdams un nepārsūdzams, tai skaitā ar likumīgā spēkā stājušos tiesas spriedumu, tiek uzskatīts par pierādītu, līdz tiek pierādīts pretējais.

(3) Ja viena puse atsaucas uz pierādījumu, kas ir otras puses rīcībā, un tā pēc tiesas pieprasījuma neiesniedz minēto pierādījumu, kā arī nevar iesniegt pierādījumus par pretējo vai ir iznīcinājusi pierādījumu, nenoliegdama, ka šis pierādījums atrodas vai ir atradies pie tās, tiesa var atzīt attiecīgo faktu par pierādītu.

**250.69 pants. Atbildība par pierādījumu neiesniegšanu, iznīcināšanu vai neatļautu izmantošanu zaudējumu atlīdzības lietās par konkurences tiesību pārkāpumu**

(1) Ja persona neiesniedz tiesai izprasītos pierādījumus, iznīcina būtisku pierādījumu vai pārkāpj 250.66 pantā norādītos pierādījumu izmantošanas ierobežojumus, tiesa var uzlikt naudas sodu fiziskai personai līdz 14000 *euro*, bet juridiskai personai līdz 140 000 *euro*.

(2) Šā panta pirmajā daļā minētajos gadījumos tiesa, izvērtējot ar lietu saistītos apstākļus, var noteikt, ka attiecīgā puse pilnībā vai daļēji atlīdzina tiesāšanās izdevumus."

4. Papildināt pārejas noteikumus ar 125. un 126. punktu šādā redakcijā:

"125. Grozījumi šā likuma 215. un 216. pantā, kā arī 30.6 nodaļas noteikumi neattiecas uz prasībām, kas celtas pirms 2014. gada 26. decembra.

126. Šā likuma 30.6 nodaļā noteiktajā kārtībā izskatāmos pieteikumus, kas iesniegti rajona (pilsētas) tiesā līdz 2017. gada 1. jūlijam, bet lietu izskatīšana pēc būtības nav uzsākta, nodod izskatīšanai Rīgas pilsētas Latgales priekšpilsētas tiesai. Šā likuma 30.6 nodaļā noteiktajā kārtībā izskatāmos pieteikumus, kas iesniegti rajona (pilsētas) tiesai līdz 2017. gada 1. jūlijam un lietu izskatīšana pēc būtības ir uzsākta, pabeidz izskatīt tiesa, kurā pieteikums iesniegts."

5. Papildināt informatīvo atsauci uz Eiropas Savienības direktīvām ar 7. punktu šādā redakcijā:

"7) Eiropas Parlamenta un Padomes 2014. gada 26. novembra direktīvas 2014/104/ES par atsevišķiem noteikumiem, kuri valsts tiesībās reglamentē zaudējumu atlīdzināšanas prasības par dalībvalstu un ES konkurences tiesību pārkāpumiem."

Likums stājas spēkā 2017. gada 1. jūlijā.

Ministru prezidenta biedrs,

ekonomikas ministrs

Arvils Ašeradens